Asia C-245/02

Anheuser-Busch Inc.

vastaan

Budĕjovický Budvar, národní podnik

(Korkeimman oikeuden esittämä ennakkoratkaisupyyntö)

Maailman kauppajärjestön perustamissopimus – TRIPS-sopimuksen 2 artiklan 1 kohta, 16 artiklan 1 kohta ja 70 artikla – Tavaramerkit – Tavaramerkin haltijan yksinoikeuden laajuus – Tunnuksen käyttäminen toiminimenä

Tuomion tiivistelmä

1. Ennakkoratkaisukysymykset – Yhteisöjen tuomioistuimen toimivalta – Sellaisen kansainvälisen sopimuksen tulkinta, jonka yhteisö ja jäsenvaltiot ovat tehneet jaettua toimivaltaa käyttäen ja joka vaikuttaa siihen, kuinka kansalliset tuomioistuimet soveltavat yhteisön oikeuden määräyksiä ja säännöksiä – Teollis- ja tekijänoikeuksien kauppaan liittyvistä näkökohdista tehty sopimus (TRIPS)

(EY 234 artikla; TRIPS-sopimus)

2. Kansainväliset sopimukset – Teollis- ja tekijänoikeuksien kauppaan liittyvistä näkökohdista tehty sopimus (TRIPS) – Ajallinen soveltamisala – Soveltaminen tavaramerkin ja tunnuksen väliseen kollisioon, joka on alkanut ennen sitä päivää, jona kyseistä sopimusta ryhdyttiin soveltamaan, ja joka on jatkunut tämän päivän jälkeen

(TRIPS-sopimuksen 70 artiklan 1 kohta)

3. Kansainväliset sopimukset – Teollis- ja tekijänoikeuksien kauppaan liittyvistä näkökohdista tehty sopimus (TRIPS) – Välitön oikeusvaikutus – Puuttuminen – Kansallisten tuomioistuinten velvollisuudet – Tavaramerkkioikeus – Kansallisen oikeuden soveltaminen sekä direktiivin 89/104 että TRIPS-sopimuksen asianomaisten säännösten ja määräysten sanamuodon ja tarkoituksen mukaisesti

(TRIPS-sopimu; neuvoston direktiivi 89/104)

4. Kansainväliset sopimukset – Teollis- ja tekijänoikeuksien kauppaan liittyvistä näkökohdista tehty sopimus (TRIPS) – Tavaramerkkioikeus – Tavaramerkin haltijan yksinoikeus estää kolmatta käyttämästä tavaramerkkiä – Poikkeukset – Merkki, joka on sama tai samankaltainen kuin tavaramerkki ja jolla ilmoitetaan toiminimi – Edellytys – Merkin käyttö hyvän liiketavan mukaisesti

(TRIPS-sopimuksen 16 artiklan 1 kohta ja 17 artikla)

5. Kansainväliset sopimukset – Teollis- ja tekijänoikeuksien kauppaan liittyvistä näkökohdista tehty sopimus (TRIPS) – Tavaramerkkioikeus – Toiminimi, joka on kollisiossa tavaramerkin kanssa – Toiminimi, joka on syntynyt ennen tavaramerkkiä – Tavaramerkin haltija ei voi kieltää toiminimen käyttöä

(TRIPS-sopimuksen 16 artiklan 1 kohta)

1. Koska yhteisö on teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimuksen), joka on Maailman kauppajärjestön perustamissopimuksen liitteessä 1 C, sopimuspuoli, sen on tulkittava tavaramerkkilainsäädäntöään mahdollisimman pitkälle tämän sopimuksen sanamuodon ja tarkoituksen valossa.

Tästä seuraa, että yhteisöjen tuomioistuin on toimivaltainen tulkitsemaan TRIPS-sopimuksen jotain määräystä jäsenvaltioiden lainkäyttöelinten tarpeiden vuoksi silloin, kun näiden elinten on sovellettava niiden kansallisia oikeussääntöjä määrätäkseen toimia, joilla suojellaan oikeuksia, jotka perustuvat tämän sopimuksen soveltamisalaan kuuluvaan yhteisön lainsäädäntöön.

(ks. 41 ja 42 kohta)

2. Teollis‑ ja tekijänoikeuksien kauppaan liittyvistä näkökohdista tehtyä sopimusta (TRIPS-sopimusta), joka on neuvoston päätöksellä 94/800 yhteisön puolesta yhteisön toimivaltaan kuuluvien asioiden osalta hyväksytyn Maailman kauppajärjestön perustamissopimuksen liitteessä 1 C, sovelletaan tavaramerkin ja sitä loukkaavaksi väitetyn tunnuksen kollisioon, kun kyseinen kollisio on alkanut ennen TRIPS-sopimuksen soveltamispäivää mutta jatkunut sen jälkeen.

Erityisesti on todettava, että sopimuksen 70 artiklan 1 kohdan, jonka mukaan tästä sopimuksesta ei seuraa jäsenille velvoitteita sellaisten toimien suhteen, jotka suoritettiin ennen sopimuksen soveltamispäivää, vaikutuksena on, että kyseinen sopimus koskee tilanteita, jotka jatkuvat tämän päivämäärän jälkeen.

(ks. 49 ja 53 kohta sekä tuomiolauselman 1 kohta)

3. Teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimuksen), joka on Maailman kauppajärjestön perustamissopimuksen liitteessä 1 C, määräykset eivät ole sellaisia, että yksityisillä olisi niiden perusteella oikeuksia, joihin nämä voisivat suoraan vedota tuomioistuimessa yhteisön oikeuden nojalla.

Kun kansallisten tuomioistuinten on sovellettava kansallisia oikeussääntöjään määrätäkseen toimia, joilla suojataan oikeuksia, jotka kuuluvat tavaramerkkien kaltaiseen alaan, johon TRIPS-sopimusta sovelletaan ja jota koskevia säännöksiä yhteisö on jo antanut, kansallisten tuomioistuimien on yhteisön oikeuden nojalla sovellettava näitä kansallisia oikeussääntöjä yhteisön asianomaisten säännösten eli sekä ensimmäisen direktiivin 89/104 säännösten että TRIPS-sopimuksen asianomaisten määräysten sanamuotoa ja tarkoitusta mahdollisimman pitkälle noudattaen.

(ks. 54, 55 ja 57 kohta)

4. Toiminimi voi muodostaa teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimuksen), joka on Maailman kauppajärjestön perustamissopimuksen liitteessä 1 C, 16 artiklan 1 kohdan ensimmäisessä virkkeessä tarkoitetun merkin. Tässä määräyksessä annetaan tavaramerkin haltijalle yksinoikeus estää se, että kolmas osapuoli käyttää tavaramerkkiä, jos kyseinen käyttö aiheuttaa tai voi aiheuttaa vahinkoa tavaramerkin tehtäville ja erityisesti sen keskeiselle tehtävälle, joka on tavaran alkuperän takaaminen kuluttajalle.

TRIPS-sopimuksen 17 artiklassa määrätyillä tavaramerkkiin liittyviin oikeuksiin tehdyillä poikkeuksilla pyritään erityisesti siihen, että kolmas osapuoli voi käyttää merkkiä, joka on sama tai samankaltainen kuin tavaramerkki, ilmoittaakseen toiminimensä, kunhan tämä käyttö on hyvän liiketavan mukaista.

(ks. 85 kohta ja tuomiolauselman 2 kohta)

5. Toiminimeä, jota ei ole rekisteröity eikä vakiinnutettu siinä jäsenvaltiossa, jossa tavaramerkki, jonka kanssa sen väitetään olevan kollisiossa, on rekisteröity ja jossa tavaramerkille haetaan suojaa kyseistä toiminimeä vastaan, voidaan pitää teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimuksen), joka on Maailman kauppajärjestön perustamissopimuksen liitteessä 1 C, 16 artiklan 1 kohdan kolmannessa virkkeessä tarkoitettuna olemassa olevana aikaisempana oikeutena, jos toiminimen haltijalla on kyseisen sopimuksen aineelliseen ja ajalliseen soveltamisalaan kuuluva oikeus, joka on syntynyt aiemmin kuin kyseiseen tavaramerkkiin liittyvä oikeus ja jonka nojalla toiminimen haltija voi käyttää merkkiä, joka on sama tai samankaltainen kuin tämä tavaramerkki.

Tästä seuraa, että kyseisen toiminimen käyttöä ei voida kieltää sen yksinoikeuden nojalla, jonka tavaramerkki antaa haltijalleen kyseisen sopimuksen 16 artiklan 1 kohdan ensimmäisen virkkeen mukaisesti.

(ks. 89 ja 100 kohta sekä tuomiolauselman 3 kohta)